Zavod za školstvo

Nasilje u školama

Istraživanje o zastupljenosti i pojavnim oblicima nasilja u školama u Crnoj Gori tokom 2022/23. školske godine

Realizacija istraživanja i izrada izvještaja:

Mr Zoran Lalović, samostalni savjetnik u Zavodu za školstvo.

REZIME[[1]](#footnote-1)

KOLIKO JE NASILJE RASPROSTRANJENO U ŠKOLAMA U CRNOJ GORI ?

Odgovor na ovo pitanje zavisi od kriterijuma koji se koristi za utvrđivanje rasprostranjenosti nasilja u školi, a mi smo u istraživanju koristili sve kriterijume Olveusovog upitnika (upitnik koji se u brojnim zemljama koristi u okviru UNICEF-ovog programa „Škola bez nasilja“).

**Učenik/ca svjedok nasilja u školi**

*Da li si od početka školske godine bio/la u prilici da posmatraš nasilno ponašanje pojedinih učenika/ca prema drugom/drugoj učeniku/ci u tvojoj školi?*

Od početka školske godine (2022/23) do trenutka ispitivanja **(43%)** učenika/ca je u svojim školama svjedočilo nasilju pojedinih učenika/ca prema drugom/drugoj učeniku/ci. Procenat učenika koji svjedoče nasilju u svojim školama u svijetu kreće se od od 56 do 70 % (Popadić, D. str. 98.). Ovaj pokazatelj (broj učenika/ca koji su bili u prilici da posmatraju nasilje u svojoj školi) je značajan jer ukazuje na *rasprostranjenost klime nasilja u školi*, ali je neprecizan u smislu utvrđivanja rasprostranjenosti nasilja u školi iz prostog razloga što jednom nasilnom aktu može svjedočiti veliki broj učenika/ca.

**Učenik/ca žrtva nasilja u školi**

*Da li se od početka školske godine do danas neko od učenika/ca prema tebi nasilno ponašao/la?*

Od početka školske godine (2022/23) do trenutka ispitivanja **(17%)** učenika/ca doživjelo je makar jedan akt nasilja (bio/la je žrtva nasilja u školi). *Globalna procjena* rasprostranjenosti nasilja u školi podrazumijeva odgovor učenika/ca na pitanje da li si bio/bila žrtva nasilja, pri tom ne precizirajući o kom obliku nasilja se radi.

*Da li ti se od početka školske godine do danas nešto od navedenog desilo ... ?*

*Specifična procjena* rasprostranjenosti nasilja u školi podrazumijeva da se učeniku/ci ponudi lista mogućih oblika nasilja, a da on/a registruje one oblike nasilja koje je doživio/doživjela. Prema ovom kriterijumu (specifična procjena) od početka školske godine (2022/23) do trenutka ispitivanja **(25.5%)** učenika/ca doživjelo je makar jedan specifični akt nasilja (bio/la je žtrva nasilja).

Oba kriterijuma imaju određene prednosti, ali i mane. Na osnovu globalne procjene se obično **podcijeni** prisustvo nasilja u školi jer su učenici/e „slijepi“ na određene oblike nasilja (u nasilje najčešće ne ubrajaju verbalno i/ili socijalno nasilje) i svoju procjenu zasnivaju na činjenici da li su bili fizički zlostavljani ili ne. S druge strane, specifična procjena, obično **precjenjuje** rasprostranjenost nasilja u školi, budući da je uočena tendencija da učenici/e na ponuđenoj listi označe i one oblike nasilja koje realno nijesu doživjeli/e (naime, uočen je fenomen tzv. „*žrtve u sopstvenim očima*“) ili se radi o graničnim slučajevima nasilja (koji mogu biti, ali i ne moraju biti nasilje – zavisi od konteksta u kom su se desili).

Većina autora se opredjeljuje da kao bolji pokazatelj rasprostranjenosti nasilja u školi koristi globalni kriterijum – doživljeno nasilje (ono kog se učenik/ca sjeća bez dodatnih instrukcija i usmjeravanja).

Prema podacima UNICEF-a za 2022. procenat učenika/ca koji su bar jednom bili žrtve nasilja u posljednih nekoliko mjeseci za region[[2]](#footnote-2) se kreće **od 18% do 25%.** Kako je naš procenat takvih učenika manji **(17.1%)** izgleda da možemo biti njime zadovoljni, i zaključiti *kako je u našim školama nasilje manji problem nego u okruženju*, ali to realno nije tako iz najmanje dva razloga.

Prvo, zastupljenost nasilja u školi zavisi od niza objektivnih karakteristika škole i njenog okruženja. Činjenica je (to je potvrđeno u ovom, i u brojnim drugim istraživanjima) da je nasilje manje rasprostranjeno u ruralnim sredinama, u manjim gradovima, manjim školama itd. Dakle ono čime mi možemo biti zadovoljni jeste **povoljna okolnost** da nemamo toliko velikih gradova (kao npr. u Srbiji ili Hrvatskoj); da nemamo otuđena prigradska naselja koja generišu nasilje itd. Drugo, nasilje je u osnovi **individualni fenomen** i svaki akt nasilja na žrtvi ostavlja posljedice i zaslužuje individualan pristup. Jednostavnije rečeno, učeniku/ci koji je žrtva nasilja neće biti ništa lakše zato što je jedan u 17%, ili ako je jedan u 45%. U oba slučaja biti žrtva je jednako teško.

**Učenik/ca nasilnik**

*Da li si se ti, od početka školske godine do danas, nasilno ponašao/la prema nekom učeniku/ci?*

Ako se za kriterijum uzme koliko je učenika/ca od početka godine bilo nasilno, dobije se procenat od **(6.7%) nasilnih učenika/ca.** Procenat učenika/ca koji priznaju da su maltretirali druge učenike/ce u školi kreće se, u prosjeku, zavisno od zemlje, između 10 do 25 % (Popadić, D. str. 98.).

Nasilje je uvijek interakcija i podrazumijeva najmanje dva člana, nasilnika i žrtvu. Međutim, uloge žrtve i nasilnika nijesu uvijek isključive pa je ponekad žrtva u isto vrijeme i nasilnik. U našem istraživanju, među žrtvama bilo je **(22.6%)** učenika/ca koji su u isto vrijeme bili i nasilni prema drugim učenicima/ama. Kada se iščiste sve uloge u našem uzorku od 12.021 učenika/ca, identifikovali smo**[[3]](#footnote-3)** 9.199 **(76.5%)** učenika/ca koji od početka školske godine nijesubili **ni žrtva ni nasilnici**; 1.583 **(13.6%)** učenika/ca koji su bilo **samo žrtve**; 464 **(4.0%)** učenika/ca koji su **bili i žrtva i nasilnik**; 332 **(2.7%)** učenika/ca koji su bili **samo nasilnici**.

**Osjećaj nesigurnosti u školi**

Postoji još jedan kriterijum za utvrđivanje rasprostranjenosti nasilja u školama. Prema psihološkom kriterijumu, nasilje se definiše kao namjerno nanošenje štete drugome, a pod štetom se prije svega misli na *psihološku štetu* koju neko trpi, npr: **osjećaj straha, nelagode, nesigurnosti** i sl. U našem istraživanju **(8%)** učenika/ca trpi neki oblik psihološke štete zbog nasilja u školi i to, **(6.3%)** učenika/ca se osjeća neprijatno u školi, a **(1.9%)** učenika/ca ima strah od škole (dodatne analize ukazuju da strah od škole, nije samo posljedica objektivne prijetnje od mogućeg nasilja u školi).

**Zaključak**

Najvažniji zaključak u vezi sa utvrđivanjem rasprostranjenosti nasilja u našim školama nije procenat zastupljenosti nasilja (jer je ovaj procenat uslovljen brojnim faktorima), već činjenica, koja je utvrđena u ovom i brojnim drugim istraživanjima (prema Popadić, D. 2009.), da tipična situacija u vezi sa nasiljem u školi **nije ona u kojoj postoji žrtva koju maltretira veliki broj djece, već ona u kojoj postoji nasilnik koji maltretira veći broj žrtava (u našem slučaju to je 2,7 učenika/ca nasilnika; 4% učenika/ca koji su i žrtve i nasilnici; 13% učenika koji su samo žrtve).**

Ova činjenica, da nasilje u školi nije masovna i nasumična pojava gdje svako zlostavlja svakog, kao i činjenica (koju je potvrdilo ovo, a i druga istraživanja), da su uloga nasilnika i uloga žrtve **stabilne** (u našem istraživanju 65% učenika/ca koji su bili žrtva nasilja u ovoj godini, bili su žrtva nasilja i u ranijim godinama; 72% učenika/ca koji su bili nasilni u ovoj godini, bili su nasilni i u ranijim godinama) stvara povoljnu osnovu za **racionalno upravljanje problemom nasilja u školi** na način što bi se već na ranom školskom uzrastu identifikovali pojedinci koji često manifestuju nasilno ponašanje, kao i učenici/ce koji su često žrtve nasilja. Ovim učenicima/cama je prije svega potrebna individualna pomoć u smislu **integracije u kolektiv** (i nasilnici i žrtve su zbog određenih ličnih karakteristika socijalno izopšteni od ostalih učenika/ca). Druga linija rješavanja problema nasilja u školi podrazumijeva **jačanje vaspitne uloge škole** i izgrađivanje **školske klime** u kojoj se nasilje ne isplati (nije „kul“) i gdje su svi učenici/e **uvjereni** da će ih škola, ako bude potrebno, zaštititi od svih oblika nasilja (istraživanje je pokazalo da učenicima/ama nije dovoljno samo reći da su u školi zaštićeni, potrebno je da im njihovo iskustvo to potvrdi).

I na kraju, nerealno je očekivati da škola bude uspješna u rješavanju problema nasilja ako se učenicima/ama van škole, neprestano, putem medija, filmova, televizije nude **modeli nepristojnog i agresivnog ponašanja**. Širi društveni kontekst nije bio predmet ovog istraživanja, ali se on preliva u školu i po mišljenju većine autora predstavlja i najvažniji faktor u rješavanju problema nasilnog ponašanja mladih uopšte.

1. Sadžaj ovog dokumenta odnosi se samo na jedan segment istraživanja, za koji pretostavljamo da je interesantan široj javnosti, a namjena mu je da pomogne u objektivom informisanju javnosti o retultatima istraživanja. [↑](#footnote-ref-1)
2. Prema podacima UNICEF-a iz 2022. godine, mladih uzrasta od 13 do 15 godina koji su bili maltretirani bar jednom u posljednjih nekoliko mjeseci u Bosni i Hercegovini i Sloveniji ima oko 25 odsto, u Srbiji, Albaniji i Sjevernoj Makedoniji po 18 odsto, a u Hrvatskoj 22 odsto. Sličnih podataka za Crnu Goru – nema. [↑](#footnote-ref-2)
3. (3.2%) ispitanika se nijesu izjašnjavali po ovim pitanjima [↑](#footnote-ref-3)